آغدنیزیده، چرشنبه گونون‌دن بو یانا، تخمینن 700 سیغینما‌چی اؤلدو.
بیرلشمیش میللت‌لر تشکیلاتی‌نین قاچقین‌لار عذره آلی کومیسارلیغی طرفین‌دن ائدیلن آچیقلامادا، هاوا‌لارین ایستیلشمسیله اوروپایا دنیز یولو ایله چاتماق ایسته‌ین سیغینماچی‌لارین سایسیندا آرتیم اولدوغو ایفاده ائدیلدی.
بیرلشمیش میللت‌لر تشکیلاتی‌نین قاچقین‌لار عذره آلی کومیسارلیغی ایسپیکرلرین‌دن ویلیام ایسپیندلر، چرشنبه گونو باتان گمیده ان آزی 100، جمعه آخشامی گونو یاشانان حادثه‌ده ده 550 نفرین ایتکین اولدوغو معلوماتینی وئررکن، جمعه گونو ده 45 نفرین جسدی‌نین ایتالیان دونانماسی طرفین‌دن دنیزدن چیخاریلدیغینی خاطیرلاتدی.
ایسپیندلر، "چرشنبه گونون‌دن اعتباراً 3 آیری بوتدا ان آز 700 نفرین اؤلدوگون‌دن ناراحات‌لیق ائدیریک" دئدی.
ایتالیان مطبوعاتینا عکس اولونان سون خبرلرده، هفته باشین‌دان بو یانا 13 مین نفرین دنیزدن قورتاریلدیغی، 65 نفرین جسدی‌نین چیخاریلدیغی و یوزلرله اینسانین دا ایتکین اولدوغو ایفاده ائدیلدی.
سیغینماچی‌لار، قورودان بالکان یولونون باغلانماسی‌نین دا تاثیریله، دنیز یولو ایله اوروپایا چاتماق ایستییر.
آنجاق، آغدنیزی، اورتا شرقده یاشانان ایچ ساواش‌لار سببیله اوروپایا کؤچ ائتمک ایسته‌ین قاچقین‌لار اوچون مزار اولور.
2014 و 2015-جی ایللرده، آغدنیزینده 7 مین‌دن چوخ اینسان اؤلدو.
اینسان قاچاقچی‌لاری‌نین الینه دوشن چاره‌سیز سیغینماچی‌لار، تهلوکه‌لی گمی‌لرله بو سفره چیخیر.
چوخو لیبی‌دن یولا چیخان بوت‌لار، ایتالیایا چاتا بیلمه‌دن دنیزده آلابورا اولور.
